**ՏԵՂԵԿԱՆՔ-ՀԻՄՆԱՎՈՐՈՒՄ**

**«Հայաստանի Հանրապետության 2018 թվականի պետական բյուջեում վերաբաշխում և Հայաստանի Հանրապետության կառավարության 2017 թվականի դեկտեմբերի 28-ի N 1717-Ն որոշման մեջ փոփոխություններ կատարելու մասին» ՀՀ կառավարության որոշման նախագծի վերաբերյալ**

«Հայաստանի Հանրապետության 2018թ բյուջեի մասին ՀՀ օրենքով» «Կուտակային կենսաթոշակային համակարգի ներդնում» ծրագրի մասով նախատեսվել է ծախս 42 633.0 մլն դրամի չափով: 19.12.2018թ. դրությամբ նշված ծրագրին արդեն իսկ ուղղվել է 42 466.2 մլն. դրամ, սակայն վճարվել են մինչև նոյեմբեր ամսվա կուտակային հատկացումները:

42 633.0 մլն դրամի չափով ծախսը ՀՀ պետական բյուջեում պլանավորվել է 270-280 հազար մասնակցի հաշվարկով, սակայն 01.12.2018թ. դրությամբ կուտակային կենսաթոշակային բաղադրիչի մասնակիցների թիվը կազմում է 322,689 անձ, որոնք վճարում են սոցիալական վճարներ ՀՀ պետական բյուջեի համապատասխան եկամտային հաշվին: Միաժամանակ «Կուտակային կենսաթոշակների մասին» ՀՀ օրենքի 21.06.2018թ. թիվ ՀՕ-337-Ն փոփոխությամբ պետության մասնակցության չափը ավելացավ և մասնակիցների կողմից վճարման ենթակա սոցիալական վճարի կեսը, սակայն ոչ ավել քան 12,500 դրամը սկսեց կատարել պետությունը: Արդյունքում նվազեցին ՀՀ պետական բյուջեի եկամուտները, սակայն փոփոխության չեն ենթարկվել ծախսերը, որի արդյունքում ներկայումս Ծրագրով նախատեսված ծախսի համար առկա է 166.8 մլն. դրամ, որը բավարար չէ նոյեմբեր ամսվա վճարումները կատարելու համար:

Հաշվի առնելով, որ 2018թ. հուլիս ամսվանից սկսած մասնակիցների ռեեստր վարողին ՀՀ պետական բյուջեից ամսական փոխանցված կուտակային հատկացման գումարը կազմում է միջինում 4.8 մլրդ. դրամ, անհրաժեշտություն է առաջացել ներկայացնել «Հայաստանի Հանրապետության 2018 թվականի պետական բյուջեում վերաբաշխում և Հայաստանի Հանրապետության կառավարության 2017 թվականի դեկտեմբերի 28-ի N 1717-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագիծ, որը բխում է «Կուտակային կենսաթոշակային համակարգի ներդնում» ծրագրին ուղղելու համար՝ կուտակային կենսաթոշակային բաղադրիչի մասնակիցների նոյեմբեր ամսվա պարտավորության կատարման նպատակով կուտակային հատկացումների բնականոն իրականացման անհրաժեշտությունից: